Plaasaanval: Boervrou en buurman keer vier verdagtes aanArgieffoto Vier vermeende plaasrowers is Vrydagoggend op ŉ plaas naby Delareyville in Noordwes aangekeer terwyl hulle glo besig was om ŉ 70-jarige boer en sy vrou (56) te beroof. Sers. Kelebogile Moiloa, ŉ polisiewoordvoerder, het gesê vier mans het omstreeks 06:00 die vrou oorval toe sy buitentoe gegaan het om die honde uit te laat. Een van die aanvallers het die man en sy vrou aangerand en in twee aparte kamers toegesluit. “Die vrou kon deur ŉ venster uit die huis ontsnap en het na haar bure gehardloop vir hulp. Die buurman het saam met die vrou teruggekeer na die huis toe. Die verdagtes was steeds in die huis doenig,” het Moiloa gesê. Die buurman het vermoedelik twee van die verdagtes in die boud geskiet, waarna die ander twee aangekeer is. Die polisie is ontbied en het al vier verdagtes, tussen die ouderdom van 20 en 30, in hegtenis geneem. Die twee wat geskiet is, is onder polisiebewaking in die Delareyville-hospitaal. Die verdagtes moet na verwagting Maandag in die Delareyville-landdroshof verskyn. Hulle word aangekla van poging tot roof en aanranding met die doel om ernstig te beseer.